NER พุ่ง 6% โบรกฯชูเป้า 9 บ. มองครึ่งปีหลังสดใส “ราคายาง–บาทอ่อน” หนุน
NER บวก 6% โบรกฯมองครึ่งปีหลังปริมาณส่งออกยางแข็งแกร่ง และราคายางขึ้นแรง รวมทั้งอานิสงส์เงินบาทอ่อนค่า ช่วยผลักดันกำไรปีนี้โต 90% แนะ “ซื้อ” ราคาเป้าหมาย 9 บ.
16 ก.ค. 2564

ผู้สื่อข่าวรายงานว่าวันนี้ (16 ก.ค. 2564) ราคาหุ้น บริษัท นอร์ทอีส รับเบอร์ จำกัด (มหาชน) หรือ NER ณ เวลา 10.42 น. อยู่ที่ระดับ 8.20 บาท เพิ่มขึ้น 0.45 บาท หรือ 5.81% โดยทำจุดสูงสุดที่ 8.25 บาท และทำจุดต่ำสุดที่ 7.75 บาท ด้วยมูลค่าการซื้อขาย 478.28 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (13ก.ค. 2564) โดยประเมินต่อหุ้นNER ว่า ทางฝ่ายวิจัยคาดกำไรไตรมาส 2/2564 นิวไฮ เพิ่มขึ้น 10% จากไตรมาสก่อน และเพิ่มขึ้น 80% จากงวดเดียวกันของปีก่อน ทั้งจากปริมาณขายส่งออกยางที่แข็งแกร่งและราคายางที่ปรับตัวขึ้นแรงอีกทั้งครึ่งปีหลังยังได้รับประโยชน์จากเงินบาทที่อ่อนค่าลง ซึ่งล่าสุดอยู่ที่ 32.60 บาทต่อดอลล่าร์ โดยอ่อนค่า 7.50% นับจากต้นปีมาถึงช่วงเวลาปัจจุบันขณะเดียวกันยอดปริมาณคำสั่งซื้อที่เพิ่มขึ้นตามการฟื้นตัวของเศรษฐกิจโลก หนุนกำไรครึ่งหลังปี 2564 โตจากงวดเดียวกันของปีก่อนและจากไตรมาสก่อนอย่างไรก็ตามคาดกำไรทั้งปีนี้โต 90% และเพิ่มอีก 16% ในปีหน้า
ทั้งนี้ให้สัญญาณทางเทคนิค แนวรับ อยู่ที่ 7, 7.50 บาท แนวต้าน อยู่ที่ 8.50, 9.30 บาท ยังคงแนะนำ “ซื้อ” ราคาเป้าหมาย 9 บาท